
A veszélyes áru szállításához kapcsolódó szakmai képzések bemutatása és értékelése

Dolgozatom célja a veszélyes áruk szállításának biztonságosabbá tétele, különös tekintettel a közúti szállítás során felmerülő kockázatokra és az ezek csökkentésére irányuló képzési és oktatási követelmények fejlesztése tekintetében. Az elvégzett kutatás és a saját tapasztalataim alapján megfogalmazott javaslatok azt a célt szolgálják, hogy hozzájáruljanak a veszélyes áruk szállításának átláthatóbb, biztonságosabb és hatékonyabb működéséhez.
Az elvégzett irodalomkutatás alapján a kockázatok csökkentésére a szerzők más-más megoldást látnak a legalkalmasabbnak, azonban többen kihangsúlyozzák a veszélyes áruk szállítása során az emberi tényező kritikusságát. A különböző közúti szállítási balesetek és incidensek kiváltó okaiként gyakran azonosítják az emberi mulasztást vagy a nem megfelelő képzést. Mindezekből kifolyólag elemeztem a szállítási láncolatban résztvevő felek részére előírt hazai oktatási és képesítési követelményeket, majd ezekből kiindulva végeztem el a saját kutatásomat.
A vizsgálatom során 5 állítást fogalmaztam meg előzetesen hipotézisként, melyek igazolására létrehoztam egy online, anonim módon kitölthető kérdőívet. A 100 fő kitöltő válaszait elemezve bizonyosságot nyert, hogy különösen az őstermelők és a mezőgazdasági tevékenységet folytatók esetében kiemelt fontosságú a veszélyes áruk szállítására vonatkozó szabályok alapos megismerése és azok betartása, sőt, többségük még veszélyes anyagokkal kapcsolatos informális tájékoztató eseményen is részt venne. Eredményeim alapján továbbá megállapítható, hogy a veszélyes áruk szállításának területén szükség van a folyamatos képzésekre, tájékoztatásokra és az oktatási rendszer felülvizsgálatára. Kutatásom eredményei arra is rámutatnak, hogy a veszélyes áruk szállítása terén nem elegendő csupán a minimális jogszabályi követelményeknek megfelelni. A veszélyes áruk kezelésével foglalkozó szereplők számára érdemes lehet önkéntes alapon magasabb szintű követelményeket támasztani, hiszen a biztonság nem csak a jogszabályok betartásán, hanem az irodalomkutatásban is kihangsúlyozott emberi tényező miatt a tudatos, jól képzett és felkészült szakembereken múlik.



